Jesús runakunata yachachinata kallarishpan fariseokuna uyarkakuna Bawtisak Juanta katihushkankunamanta ashwan achka runakuna Jesusta katihushkanchikunata.
Chaymantapas uyarkakuna Jesús paymanta ashwan achka runakunata bawtisahushkanta.
Chasna uyashpankunapas manami Jesuschu bawtisarka ashwan ñukanchi runankunami bawtisarkanchi.
Jesuska fariseokuna paymanta uyashkankunata yachashpan chay kawsanankuna Judea allpamanta llukshirkanchi Galilea allpama kutinanchipa.
Chasna Jesuswa kutihushpanchi Samaria allpa chawpita pitikta rirkanchi.
Ñukanchi israel runakuna chaypi kawsak runakunawa mana kwintak kashpanchipas Yaya Dios munashkanrayku kay allpata pasananchi tiyan nishpa rirkanchi.
Ña Samaria allpata pasahushpanchi shuk llakta Sikar shutiyu mayanpi paktarkanchi.
Chay llaktaka Jakob wañupa wawan José wañuta allpata kushkan mayanpimi karka.
Chaypi tiyarka shuk poso allpa ukumanta tukyarik yakuwa.
Chay yakuta Jakobka allpata allashpan rumiwa kinchashkanrayku Jakobpa poson nirkakuna.
Karuta purishkanchirayku yapa sampayashka kashpan Jesuska chay poso mayanpi tiyarirka.
Chasna uras manara chawpi punchachu karka.
Ñukanchi runankunaka llaktama rirkanchi mikunata rantinanchipa.
Rishkanchiwasha paktarka shuk samaritano warmi yakuta wishinanpa.
Chaypi chay warmita Jesuska tapurka:
Kuway yakuta nishpa.
Ñukanchi israel runakuna samaritano runakunawa mana kwintak kashkanchirayku chay warmika Jesusta aynirka:
¿Imashnataya kanka israel runa kashpaykitata yakuta tapuwanki ñuka samaritano warmitaka?
Chaypi Jesuska aynirka:
Kan yachankimaka Yaya Dios runakunata kunayahushkanta,
chaymantapas pimi kanta yakuta tapuhukka,
ñukatami wiñaypa tukyarik yakuta tapuwankima.
Chasna tapuwankimaka ñukami kanta kuynima.
Chaypi chay warmika aynirka:
Nima imawa yakuta wishinaykipa tiyanchu.
Kay posopika ukupimi yakuka.
¿Maymantata yakuta kuwankima?
Ñawpa yaya rukunchi Jakob wañuka kay posota ñukanchirayku sakirka.
Payka kay posomanta upyarka wawankunawa achka wiwankunawa pakta.
Ñukanchipas kay posomantallatata upyahunchi,
kunankama yakuka mana tukurinchu.
¿Kanchu kanki yaya rukunchi Jakobmanta ashwan yachak ñukanchita wiñaypa tukyarik yakuta kunaykipa?
Chaypi Jesuska aynirka:
Tukuy kay yakuta upyak runakunaka kutikashkami yakunayankakuna.
Ñuka yakuta kushkaynita upyashpankunaka mananami yakunayankakunachu.
Shuk runata chay yakuta kushpaynika paypi mana tukurik tukyarik yakushina tukunka wiñaypa kawsananpa,
manana nima ima payta pishinkanachu.
Chasna Jesús rimashkanta uyashpan chay warmika rimarka:
Chay yakuta kuway manana yakunayanaynipa,
manana wishinaynipa kay yakuta.
Jesuska rimarka:
Kusaykita kayakriy,
chaymanta kutikashka shamunki.
Chay warmika aynirka:
Mana tiyawanchu kusaynika.
Jesuska rimarka:
Alitami rimawashkanki manami kusaynika tiyawanchu nishpa.
Kanka pichka kusayumi kashkanki.
Kunanka maykan runawami kawsahunki chayka manami kusaykichu.
Chayrayku rimawashkaykika shutipami.
Chay warmika rimarka:
Yaya Diospa yachayninwa yachachikmi kanki.
Chasna kashpayki yuyarishkaykita rimay.
Ñukanchi samaritano runakunapa yaya rukunchi wañukunaka Yaya Diosta mañapayarkakuna kay rikuhushkayki urkupi.
Kankuna israel runakunaka rimankichi Jerusalenpimi runakuna Yaya Diosta mañanankuna tiyan nishpa.
Chaypi Jesuska aynirka:
Kay rimashkaynita kiriy.
Nima rinaykichi tiyannachu chay urkuma nima ñukanchi Jerusalenma rinanchi tiyannachu.
Kunan ña paktarihun Yaya Diosta tukuy parti mañashpa kushichinaykichipa.
Kankunaka mana yachankichichu pitami mañankichi.
Runakuna ñukanchikunamanta kishpichirina kashpankuna ñukanchi israel runakunami yachanchi pitami mañanchi.
Kunan ña runakuna tukuy shunkunkunamanta pacha Yaya Diosta kushichishpa mañankakuna.
Yaya Diospa Espíritun paykunata yanapashpanmi yuyachishkanshina Yaya Diosta kushichishpa mañankakuna.
Chasna tukuy shunkunkunamanta pacha mañak runakunatami munan Yaya Dioska.
Payka mana ñukanchishina aychayu kashpan paytaka mana rikunchichu.
Payka tukuyta atipakmi kan.
Chasna mana runashina kashpanmi Yaya Diospa Espíritun ñukanchikunata yuyachishpanlla yachanchi imashnami tukuy shunkunchimanta pacha payta kushichishpa mañanchi.
Chasnallami payta mañashpa shutipa kushichinchi.
Chaypi chay warmika rimarka:
Ñuka yachani chapahushkanchi Yaya Diospa Kachanan Kishpichikka shamunanta,
maykantami rimanchi Kristu.
Pay shamushpanmi tukuyta ñukanchita asirtachinka.
Jesuska aynirka:
Ñuka kanwa kwintakmi chay rimahushkayki runaka kani.
Chasna kwintahushkankunapi ñukanchi runankunaka paktarkanchi.
Jesús shuk warmiwa kwintahushkanta rikushpanchi mancharirkanchi.
Chasna mancharishpanchipas nima maykan tapunayarkanchichu:
¿Imatata chay warmita tapunki?
¿Imamantata chay warmiwa kwintahunki?
nishpa.
Chaypi kahushkanchipi chay warmika yakuta wishinan tinahanta sakishpan kallpa rirka llaktanma runakunata kayak rinanpa.
Shamuychi,
tinkunakushkanimi shuk runawa.
Aku rikuk rishunchi.
Payka tukuy kawsashkaynitami rimawashka.
Aku rikuk rishunchi,
¿manachari Yaya Diospa Kachanan Kishpichikchu?
nishpa.
Chasna chay warmi rimashpan runakuna llaktankunamanta llukshishpankuna Jesusta rikunankunapa rirkakuna.
Manarapas chay runakuna paktamushpankuna ñukanchika Jesusta karanayarkanchi:
Yachachik,
mikuy.
¿Imaraykuta mana mikunayankichu?
Payka ñukanchita aynirka:
Ñukapaka ñami tiyan mikunaynika.
Kankunaka chay mikunaynitaka manami riksinkichichu.
Chaypi ñukanchipura tapunakurkanchi:
Apamushkakunachari mikunata.
Chasna tapunakuhushpanchi Jesuska ñukanchita rimarka:
Mikunaynishinami kan ñukata kachawakpa munashkanta paktachishpayni.
Paypa munashkanta rurashpayni mikushkashina kushilla yuyani.
Shuk rimana kan kasna:
Tarpushkanchiwasha chusku killamanta muyunkunata pallanchi nishpa.
Kankunapas chay rimanashinallatata yuyarihunkichi.
Ñukaka kankunata rimani,
rikuychi chay achka runakuna shamuhushkakunata.
Paykunaka ña Yaya Diosta kasunankunapami kahunkuna.
Paykunata rikuhunimi pukushka muyukunashina chapahushkankunata pallananchipa.
Paykunata Yaya Diospa shiminta yachachishpanchi shutipa paymanta kanaynita kirinkakuna.
Kirishpankuna wiñaypa Yaya Dioswa kawsankakuna.
Chasna kashpanmi yachachishkanchimanta pagay tukushkashina kashunchi.
Ñawpa paykunata yachachikkuna karkakuna shuk muyukunata tarpuk runakunashina.
Ñukanchi chay muyukunata pallak runakunashinami kanchi.
Chasna kashpanchimi tukuy parihu atunta kushikushunchi.
Kankunapi tiyan shuk rimana kasna nishpa:
Shuk runa tarpun muyukunata chakranpi shuk runana chaykunata pallan nishpa.
Chay rimanaka shutipami.
Ñukami kankunata kamachishkani mana tarpushkaykichi muyukunata pallanaykichipa.
Shuk runakuna sinchita chakranpi tarawashpankunapas pichashpankuna tarpushpankunapas mana pallashkakunachu,
kankunana pallankichi.
Kay samaritano runakunata yachachikkunami kashkakuna sinchita chakranpi tarawak runakunashina.
Kankunana paykunata mana yachachishpaykichipas kasuwashkankunatana rikushpaykichi pallak runakunashina kankichi nishpa.
Achka chay Sikar llaktapi kawsak samaritano runakuna Jesuspi sinchikurkakuna chay warmi tukuy kawsashkaynitami rimawashka nishpa kwintak rishkanrayku.
Paykuna Jesuspi paktamushpankuna payta yapa munashpankuna kipariy ñukanchiwa nishpa rimarkakuna.
Chasna rimashpankuna Jesuswa pakta ishkay punchata paykunawa kiparirkanchi.
Chasna kiparishpanchi ashwan achka samaritano runakuna pay kikinpa yachachishkanta uyashpankuna kirirkakuna.
Chaypi chay warmita rimarkakuna:
Kunanka kirinchimi mana kan ñukanchita rimashkaykiraykuchu ashwan kirishkanchimi ñukanchi kikin kay runapa yachachishkanta uyashkanchirayku.
Kunan yachanchi pay shutipa tukuy runakunata Kishpichik kananta.